ডুবুরিদের প্রস্থান ঘটল, সবাই সব বুঝে উঠতে পারার আগেই। তারা মাথা থেকে পা মুছে, একটা পুরনো গামছার আড়ালে ভেজা ল্যাঙট ছেড়ে নতুন জাঙ্গিয়ার ওপর প্যান্ট পরে নিল। তারপর একজন একটা টি-শার্ট, আর-একজন একটা জংলাছাপের হাওয়াই শার্ট পরে একজন ভটভটিয়াটা কাঁধে ঝুলিয়ে, আর একজন দুটো হেলমেট এক করে বগলে চেপে, একটা প্রাইভেট বাসে উঠে পড়ল, যার পেছনে লেখা ‘বসন পর্ মা, বসন পর্’। ওই ভিড়ের অনেকেই, হয়তো প্রত্যেকেই, টিভিতে ডুবুরি দেখেছে। ডুবুরিরা যে জামাকাপড় বদলে প্রাইভেট বাসের প্যাসেঞ্জার হয়ে চলে যেতে পারে – এটা তারা ভাবেনি। সেসব নীল জলের সঙ্গে ম্যাচ করা থাকে ডুবুরির গেঞ্জির আর জাঙিয়ার রং। বড়বাবু বললেন, ‘ওরা তো পেল না।’